Rijeka, 1. ožujka 2021.g.

**OBJAVA ZA MEDIJE**

**ZATVORENA JE IZLOŽBA „51000 BALTHAZARGRAD“ KOJU JE**

**U 101 RADNI DAN POGLEDALO ČAK 12 TISUĆA POSJETITELJA**

**Zatvorena je izložba „51000 Balthazargrad“, koja je u sklopu programa Dječja kuća, Rijeke 2020 – Europske prijestolnice kulture bila postavljena u riječkom Muzeju moderne i suvremene umjetnosti.** Od 24. listopada 2020. do 28. veljače 2021.g., u 101 radni dan, omiljenog genijalnog Profesora i njegov razigrani svijet za koji je upravo Rijeka autoru Zlatku Boureku poslužila kao glavna inspiracija, razgledalo je **više od 12 tisuća posjetitelja**, koji su unatoč epidemiološkim mjerama koje su se cijelo vrijeme strogo provodile, iz dana u dan vjerno posjećivali Muzej.

Izložba „51000 Balthazargrad“ na atraktivan je, zabavan i interaktivan način ispričala priču o nastanku animiranog filma Profesor Balthazar, o mnogim slojevima koji se otkrivaju gledanjem njegovih dogodovština, ali i o važnosti serijala u kontekstu vremena u kojem živimo. **Prva je to ovako velika izložba za djecu održana u sklopu programa EPK, s čvrstom vjerom da su djeca odrasla u Europskoj prijestolnici kulture nositelji bolje budućnosti u kojoj želimo živjeti.**

- *Mislimo da smo izložbom ostvarili ciljeve koje smo si zadali, a prvenstveno se odnose na senzibilizaciju djece s kulturom i umjetnošću te prostorima kulture*. *Mnoga su djeca, ali i njihovi roditelji baš zbog ove izložbe po prvi put posjetili neki muzej, a određen broj njih sigurno će se i vratiti*, rekla je po završetku izložbe voditeljica programa Dječja kuća, Rijeke 2020 - Europske prijestolnice kulture **Jelena Milić** i izrazila nadu kako će čarobni Balthazargrad djeci u sjećanju ostati još dugo:

*- Nadamo se da smo i roditeljima, nonama i nonićima uspjeli prizvati lijepa sjećanja i vratiti ih u neka druga, možda već i pomalo zaboravljena vremena pa makar i na jedno poslijepodne*, naglasila je.

Osim toga, **riječka izložba o omiljenom animiranom geniju odala je priznanje povijesnoj važnosti ovog umjetničkog koncepta koji odgovara konceptu Europske prijestolnice kulture kao *luke različitosti i uvažavanja, znanosti i činjenica, mašte i igre, slobode i zajedništva, lokalnog i globalnog*.** U svakoj epizodi Balthazara nalaze se upravo te vrijednosti.

Podsjetimo, Rijeka 2020 i MMSU ovu izložbu postavili su u suradnji s kustosom **Željkom Luketićem (*Jučer Danas Sutra* – Platforma za audiovizualna istraživanja)**, dok dizajn postava i grafičko oblikovanje izložbe potpisuje ***Brigada* - Zoja Ivanišević, Kristina Volf i Ena Tadej**.   
Za pisanje i obradu teksta izložbe zaslužan je bio ***Utorak* - Jakov Vilović**, a za dizajn svjetla **Ivan Marušić Klif**. Izložba je održana u partnerstvu s ***Ultra linkom* d.o.o.** i ***Zagreb filmom***.   
Sponzorski su izložbu podržali: **SPAR Hrvatska**, **dm - drogerie markt d.o.o.**, **TOWER CENTER RIJEKA** i **Algida**.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42